
Magyar dinasztikus kötődést kifejező helyszínek és elemek a nápolyi Anjouk dinasztikus reprezentációjában a 13–14. században

Kulcsszavak: mecenatúra, Magyarországi Mária, reprezentáció, dinasztikus szentség, dinasztikus identitás, I. Károly, Nápoly, trecento
A kutatásom témája a nápolyi Anjouk mecenatúrájában megjelenő magyar trónigény. A dolgozatomban a dinasztikus reprezentáció helyszíneivel, a reprezentációhoz köthető műalkotásokkal,
azoknak megrendelőivel és alkotóival, valamint a dinasztikus reprezentáció eszközeivel foglalkozom,
időbeli keretét az Árpád-Anjou kettős házasság létrejötte (1270) és Johanna nápolyi királynő trónra
kerülése (1343) adja. Célom az volt, hogy Anjou birodalmon belül összegyűjtsem a magyar
dinasztiához való kötődést kifejező műalkotásokat, melyeknek elhelyezkedését térképen jelöltem, és
a dinasztia adott tagjához kötöttem őket. Amennyiben a mecénás személye kérdéses, a saját
elméletem vázolom fel ezzel kapcsolatban. Az előadásom ezért részben művészettörténeti jellegű, de
a képzőművészeti alkotások mellett az irodalomban megjelenő reprezentációra is kitérek. A
dinasztikus reprezentáció eszközei legtöbbször a címerek és a dinasztikus szentek ábrázolása voltak,
helyszínei pedig elsősorban a szakrális terek voltak. A dinasztikus reprezentáció nem csupán
Nápolyban, hanem a hatalmi központtól távol eső területeken is megjelent. A dinasztikus identitás kifejezése mellett a dinasztia szentségének hangsúlyozása is megjelent, mint legitimációs erő.



